পাকিস্তানের ‘ডু অর ডাই’ ম্যাচে দুটি আলোচিত ফ্যাক্টর
পাকিস্তান ও নিউজিল্যান্ডের মধ্যকার গুরুত্বপূর্ণ ম্যাচ শুরু হয়ে গেছে, যেখানে টসে জিতে ফিল্ডিং নিয়েছে পাকিস্তান।
নিউজিল্যান্ডের একাদশে ফিরেছেন কেইন উইলিয়ামসন।
এই ম্যাচে পাকিস্তান হেরে গেলে সেমিফাইনালে খেলার সুযোগ অনেকটাই কমে আসবে।
ব্যাঙ্গালোরের চিন্নাস্বামী স্টেডিয়ামে মুখোমুখি হয়েছে দুই দল।
পাকিস্তান ও নিউজিল্যান্ড দুই দলই এই বিশ্বকাপ ভালোভাবে শুরু করলেও পরে যেন পথ হারিয়ে ফেলেছে।
নিউজিল্যান্ড সাতটি ম্যাচের মধ্যে চারটিতে জয় পেয়েছে। পাকিস্তান সাত ম্যাচে জিতেছে তিনটিতে। অর্থাৎ নিউজিল্যান্ড একটি ম্যাচ বেশি জিতেছে।
পাকিস্তানের জন্য এটাই একটা বড় বাধা, কারণ পাকিস্তান শুধু জিতলেই হবে না নেট রান রেটের বিষয়টাও লক্ষ্য রাখতে হবে।
প্রথমত নিউজিল্যান্ড যদি কোনও কারণে এই ম্যাচে হেরেও যায় সেক্ষেত্রেও তাদের সুযোগ থাকবে যদি নেট রান রেটে এগিয়ে থাকে।
পাকিস্তান এই ম্যাচে হেরে গেলেও সুযোগ থাকবে কিন্তু সেটা অনেক কঠিন হয়ে যাবে।
কারণ পাকিস্তানকে জিতলেই হবে না,  টুর্নামেন্টে টিকে থাকতে হলে তাদের নেট রান রেটের বিষয়টি খেয়াল রাখতে হবে।
যেমন পাকিস্তান যদি আগে ব্যাট করে সেক্ষেত্রে ৮৩ বা তার চেয়ে বেশি রানে জয় তুলে নিতে হবে।
পরে ব্যাট করলে ৩৫ ওভারের মধ্যে রান তাড়া করলেই পাকিস্তান নিউজিল্যান্ডের নেট রান রেট টপকাতে পারবে।
নিউজিল্যান্ড ইংল্যান্ডকে হারিয়ে টুর্নামেন্ট শুরু করেছিল, এরপর বাংলাদেশ, নেদারল্যান্ডস ও আফগানিস্তানের বিপক্ষে জয় পেয়েছে।
কিন্তু ভারত, অস্ট্রেলিয়া ও দক্ষিণ আফ্রিকার বিপক্ষে হেরে গেছে।
পাকিস্তান এখনও পর্যন্ত নেদারল্যান্ডস, বাংলাদেশ ও শ্রীলঙ্কাকে হারিয়েছে।
পাকিস্তান ক্রিকেট দলের টিম ডিরেক্টর মিকি আর্থার বলেছেন, “দলটি খুব কড়া নিরাপত্তা ব্যবস্থার মধ্যে আছে”।
এটা তাকে কোভিডের সময়গুলোর কথা মনে করিয়ে দিচ্ছে।
তিনি বলেন, “পাকিস্তান প্রচুর ম্যাচ খেলে, বিভিন্ন জায়গায় গিয়ে। সেটা সমস্যা না, সমস্যা হচ্ছে এবার আমরা অনেক কড়া নিরাপত্তা ব্যবস্থার মধ্যে আছি”।আর্থারের মতে, “এটা একটা আবদ্ধ পরিস্থিতি। কোথাও কেউ খেতে যেতে পারছে না, কোথাও ঘুরতে পারছে না। এটা কঠিন আসলে”।
পাকিস্তান ক্রিকেট দল নিয়ে ভারত বাড়তি নিরাপত্তার ব্যবস্থা করবে, এটা আগে থেকেই ধারণা করা হয়েছিল।
২০০৮ সালে মুম্বাইয়ে হামলার পর থেকেই দুই দেশের রাজনৈতিক সম্পর্কের সাথে ক্রিকেটীয় সম্পর্কেও অবনতি দেখা গেছে।
শেষবার ২০১৬ সালে পাকিস্তান ভারতের মাটিতে খেলতে গিয়েছিল আইসিসি ওয়ার্ল্ড টি-টোয়েন্টি খেলতে।
গত ১৪-১৫ বছরে ক্রিকেটের শীর্ষ এই  দুটি দল কোনও টেস্ট সিরিজ খেলেনি।
চলমান ক্রিকেট বিশ্বকাপে হার্দিক পান্ডিয়া আর খেলতে পারবেন না বলে নিশ্চিত করেছে ভারতের টিম ম্যানেজমেন্ট।
তার জায়গায় ভারতের স্কোয়াডে জায়গা পাচ্ছেন প্রাসিধ কৃষ্ণা।
বাংলাদেশের বিপক্ষে ম্যাচে বোলিং করার সময় একটি চার ঠেকাতে গিয়ে পা মচকে যায় পান্ডিয়ার, এরপর ওই ম্যাচে তিনি আর খেলতে পারেননি।
এর আগে রোহিত শর্মা বৃহস্পতিবার বলেন হার্দিকের ব্যাপারে পর্যবেক্ষণ চলছে।
হার্দিক পান্ডিয়া ভারতের সীমিত ওভারের ক্রিকেটে অন্যতম বড় সম্পদ মনে করা হয়।
তিনি যে কোনও উইকেটে যে কোনও পরিস্থিতির সাথে মানিয়ে নিয়ে ব্যাট করতে পারেন।
বল হাতে কার্যকরী ভূমিকা পালন করতে পারা, দশ ওভার বল করা এবং পূর্ণ ব্যাটারের ভূমিকা পালনই হার্দিককে ভারতের একাদশের অবিচ্ছেদ্য অংশ করে তুলেছে।
এখন ভারতকে যদি বাড়তি একজন ব্যাটার ও বোলার নিয়ে খেলতে হয়, এতে একাদশে তাদের শক্তি কিছুটা হলেও কমে আসবে।
জনপ্রিয় ক্রিকেট উপস্থাপক হারশা ভোগলে লিখেছেন, “এটার ভয় ছিল। এখন যে দল আছে সেটা নিয়েই ভারতের এগিয়ে যেতে হবে, এরা ভালোও করছে। তবে হার্দিকের না থাকা বড় ধাক্কা বটে”।
দিল্লিতে দূষিত বাতাসের মধ্যে শুক্রবার নিজেদের অনুশীলন বাতিল করেছে বাংলাদেশ দল, জানিয়েছেন বাংলাদেশ দলের টিম ডিরেক্টর খালেদ মাহমুদ সুজন।
বুধবার বাংলাদেশ দল দিল্লি পৌছায়, যেখানে ৬ই নভেম্বর শ্রীলঙ্কার মুখোমুখি হবে দলটি।
খালেদ মাহমুদ সুজন বলেন, “আমাদের আসলে একটি অনুশীলন সেশন ছিল শুক্রবার, কিন্তু বাতাসের অবস্থা খারাপের দিকে যাওয়ায় অনুশীলন করিনি।”
তিনি বলেন, “আমাদের মধ্যে কারও কারও কাশি হয়েছে, তাই একটি ঝুঁকি থেকে যায়। আমরা অসুস্থ হতে চাই না। পরিস্থিতির উন্নতি হবে কিনা আমরা জানি না, তবে শনিবার আমাদের অনুশীলন আছে”।
বৃহস্পতিবার এয়ার কোয়ালিটি ইনডেক্সে চারশোর বেশি উঠে যাওয়াতে দিল্লিতে এয়ার ইমার্জেন্সি ঘোষণা করা হয়।
শ্রীলঙ্কাও বিষয়টির ওপর নজর রাখছে বলে জানিয়েছে ক্রিকেটের জনপ্রিয় ওয়েবসাইট ইএসপিএন ক্রিকইনফো।
বায়ু দূষণের ক্ষেত্রে ৪০০ এয়ার কোয়ালিটি ইনডেক্সের মাপকাঠি ধরা হয়, দূষণের মাত্রা এর বেশি থাকলে শ্রীলঙ্কাও আজ অনুশীলন করবে না।
টানা এক সপ্তাহ ধরেই দিল্লির বাতাসের অবস্থা আন্তর্জাতিক মাপকাঠিতেই 'বাজে'।

পাকিস্তান ও নিউজিল্যান্ডের মধ্যকার গুরুত্বপূর্ণ ম্যাচ শুরু হয়ে গেছে, যেখানে টসে জিতে ফিল্ডিং নিয়েছে পাকিস্তান।